У структуры самасвядомасці чалавека звычайна вылучаюць галоўныя складнікі: кагнітыўны (вобраз сваіх якасцей, здольнасцей, знешнасці, сацыяльнай значнасці) і эмацыянальны (самаадносіны, самаацэнка). Іншы раз гэтыя складнікі разглядаюць як уласна самасвядомасць і самаадносіны, інтэгруючы іх у рамках “Я-канцэпцыі”, адэкватнае фарміраванне якой з’яўляецца ўмовай для аптымальнай адаптацыі чалавека да сацыяльнага акружэння. Тэст можа праводзіцца як з дзецьмі, так і з дарослымі. Дзецям цікава паказваць твары і чалавечыя фігуры. Ва ўзросце 10—13 гадоў назіраецца асаблівае імкненне паказаць сябе праз выяву ў малюнку. На аўтапартрэце амаль заўсёды адлюстроўваюцца індывідуальныя асаблівасці характару дзіцяці і яго схільнасці. Аналізуючы аўтапартрэт, можна заўважыць тыя асаблівасці дзіцяці, якія раней не заўважаліся дарослымі.